‘อนันต์’ลุยล้างขาดทุนสะสมBLAND
ตั้งเป้าจ่ายปันผลปลายปีหน้าชี้หุ้นต่ำกว่าพื้นฐานที่ดินบาน
10 ส.ค. 2554

ตั้งเป้าจ่ายปันผลปลายปีหน้าชี้หุ้นต่ำกว่าพื้นฐานที่ดินบาน
“อนันต์” เล็งล้างขาดทุน BLAND หวังกลับมาจ่ายปันผลปีหน้า แย้มหุ้นต่ำกว่าพื้นฐานตั้งเยอะ ที่ดินมูลค่ามหาศาล
แหล่งข่าวจากบริษัท บางกอกแลนด์ (BLAND) เปิดเผยว่า นายอนันต์ กาญจนพาสน์ ประธานกรรมการบริหารและผู้ถือหุ้นใหญ่ มีแนวคิดจะล้างขาดทุนสะสมของบริษัทที่มีประมาณ 5,400 ล้านบาท ให้หมดภายในกลางปีหน้า เพื่อกลับมาจ่ายปันผลให้กับผู้ถือหุ้นในช่วงครึ่งหลังของปี 2555 โดยมีแผนนำเงินสำรองของบริษัท บางกอกแลนด์ ที่จดทะเบียนในเกาะเคย์แมนมาแก้ปัญหานี้ทั้งหมด
“เรามีเงินสำรองอยู่ที่เกาะเคย์แมนประมาณ 5,000-6,000 ล้านบาท เดิมเก็บไว้ชำระหนี้พันธบัตรต่างประเทศที่มีการฟ้องร้องกันอยู่ แต่ปลายปีนี้จะมีคำตัดสินซึ่งเรามั่นใจว่าจะชนะคดี เพราะผู้ฟ้องร้องนำคดีขึ้นสู่ศาลเมื่อหมดอายุความไปแล้ว และผลของคำตัดสินดังกล่าว ทำให้เราซื้อพันธบัตรกลับคืนจากเจ้าหนี้ได้ในราคาส่วนลดประมาณ 80% ทำให้มีเงินเหลือกลับมาล้างขาดทุนสะสมไม่น้อยกว่า 2,000-3,000 ล้านบาท” แหล่งข่าวเปิดเผย 
สำหรับแนวโน้มผลการดำเนินงานปี 2554-2555 (สิ้นสุดวันที่ 31 มี.ค. 2555) มีทิศทางที่ดีขึ้น เนื่องจากบริษัทได้ปรับโครงสร้างหนี้และตัดขายทรัพย์สินบางส่วนเพื่อชำระหนี้ไปหมดแล้ว ทำให้ต้นทุนทางการเงินลดลงมากและผลักดันผลประกอบการให้ดีขึ้น นอกจากนี้ยังมีรายได้จาก บริษัท อิมแพ็ค เอ็กซิบิชัน แมเนจเม้นท์ (IEM) เข้ามามากขึ้น 
สำหรับแนวโน้มรายได้ในปี 2555/2556 (เม.ย. 2555-มี.ค. 2556) คาดว่าจะเติบโตมาก เพราะบริษัทมีแผนที่จะก่อสร้างโรงแรมที่เมืองทองธานีอีก 1 แห่ง ทำให้มีรายได้มากขึ้น นอกจากนี้จะรับรู้รายได้จากการพัฒนาอสังหาริมทรัพย์ในพื้นที่ศรีนครินทร์เข้ามาเต็มปี หลังจากเริ่มดำเนินการก่อสร้างในช่วงปลายปีนี้
“ตอนนี้เรามีที่ดินเปล่าจำนวนหลายพันไร่ ตีราคาตามมูลค่าทุนประมาณ 7,280 ล้านบาท เราจะเอาพื้นที่เหล่านี้มาพัฒนา โดยพื้นที่แถวเมืองทองจะสร้างโรงแรมอีก 1 แห่ง ส่วนที่ศรีนครินทร์จะทำโครงการบ้านจัดสรรเป็นหลัก แต่ไม่เน้นคอนโดมิเนียม เพราะทำเลไม่เหมาะสม ซึ่งคุณอนันต์ให้นโยบายว่า การลงทุนต้องทำอย่างอนุรักษนิยม ใช้เงินทุนของตัวเอง ไม่กู้มาทำเหมือนในอดีตอีก” แหล่งข่าว เปิดเผย
แหล่งข่าวเปิดเผยว่า ปัจจุบันราคาหุ้นของ BLAND ต่ำกว่าปัจจัยพื้นฐานมาก ซึ่งน่าจะเป็นเพราะบริษัทไม่ได้จ่ายปันผลมาหลายปี ทำให้นักลงทุนไม่สนใจลงทุน แต่อยากให้มองว่า BLAND เป็นบริษัทที่ปลอดภาระหนี้สิน แนวโน้มธุรกิจในอนาคตค่อนข้างดี และที่สำคัญบริษัทมีสินทรัพย์ซ่อนอยู่มากโดยเฉพาะที่ดินเปล่า ที่หากคำนวณจากราคาตลาดจะทำให้มูลค่าทางบัญชี (บุ๊กแวลู) เพิ่มขึ้นเป็น 23 บาทต่อหุ้น จากปัจจุบันที่ 1.48 บาท ซึ่งยังสูงกว่าราคาหุ้นในกระดานที่ 0.70-0.80 บาทมาก ดังนั้นบริษัทจะชี้แจงข้อเท็จจริงทั้งหมดในที่ประชุมผู้ถือหุ้นวันที่ 29 ก.ค.นี้ m